Hin nýju bílnúmer sem nýverið komust í umferð geta verið æði spaugileg . Fyrstu þrír stafir þeirra eru bókstafir og síðustu tveir tölustafir . Þriggja bókstafa orð geta eðli málsins samkvæmt sagt meira en tveggja stafa . Nýverið fór Ófeigur Gestsson , íbúi á Akranesi í eitt bílaumboðanna til að sækja nýjan bíl sem í sjálfu sér er ekki í frásögu færandi . Honum hafði boðist að ganga inn í kaup á bíl sem annar maður hafði fallið frá kaupum á . Þegar Ófeigur hugðist sækja bílinn komst hann að því sér til skelfingar að fastanúmer bílsins var GAY - 17 . Hann gat ekki með nokkru móti hugsað sér að aka um götur Akraness , né yfirhöfuð nokkursstaðar , á bíl með þessu númeri , enda fram til þessa verið meira upp á kvenhöndina . “ Til að bjarga málunum ákvað ég að fá mér einkanúmer þó að það hafi alls ekki staðið til . Hér fyrr á árum var ég kallaður Offi og ákvað að taka það númer þar sem það var laust . Það er skemmtilegt að segja frá því að tveimur dögum eftir að ég fékk nýja númerið mætti ég gömlum félaga mínum frá Hvanneyri sem þekkti mig á númerinu . Hann snéri við og við áttum ánægjulega endurfundi . Ég sé ekki fyrir mér að hann hefði gert slíkt hið sama og haft fyrir því að elta mann uppi á bíl með númerinu GAY - 17 , ” sagði Ófeigur Gestsson .